JÚLIUS 17.
Boldog Gojdics Pál fölszentelt vértanú
Szent Marina nagyvértanúnő emléke
hajnali szolgálaton

Tropár 4. hang
Már gyermekkorodtól megszeretted Krisztust, az örök Igét. * Vágyódtál neki szolgálni csendben és egyszerű szívvel. * De a Leghatalmasabb jobbja a püspöki székre választott ki téged, * és a nép rendíthetetlen pásztorává állított. * Feláldoztad magad Istennek, mint teljes áldozat, * a hit és az Egyház egységéért. * Atya, püspök és vértanú Pál, kérjed Krisztus Istent, * hogy üdvözítse a mi lelkünket! 
Dicsőség… Tropár 4. hang, Mintadallam: Elcsodákozott…
A te báránykád * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszíttetem * és eltemetkezem veled a te keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * aki szeretettel áldozom föl magamat tenéked! * Az ő könyörgésére *’ üdvözítsd a mi lelkünket, ó Irgalmas!
Most és… 4. hang
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után a Szent Kereszt leülői 
6. hang
Ma beteljesült a próféta szava: * Mert íme, leborulunk ama helyen, * hol a te lábaid állottak, Urunk, * és az üdvösség fájáról ízlelvén * szabadulást nyerünk a bűnös szenvedélyektől * az Istenszülő imái által, *’ egyetlen Emberszerető!
Alighogy felállították keresztedet, Krisztus, * megrendültek a halál alapjai, Urunk, * mert akit az alvilág mohón nyelt el, * rettegve engedte el. * Megmutattad nekünk üdvözítésedet, ó Szent, * dicsőítünk téged, Isten Fia, *’ irgalmazz nekünk!
Dicsőség... most és... fájdalmas Istenszülő-ének 
Ott áll a kereszt alatt a Szűz, * annak anyja, ki belőle felfoghatatlan módon, * szenvedély nélkül öltött testet, * és anyai fájdalmában könnyek között kiáltá: * Nem nézhetem, hogy holtan függesz, * én Fiam, és én Istenem, *’ hiszen te adsz a földön  élőknek életet.
A második zsoltárcsoport után a Szent Kereszt leülői
 6. hang
Megszentelődött a te kereszted, Urunk, * és a bűnöktől gyöngélkedőknek gyógyulást szerez. * Általa most hódolunk előtted, *’ irgalmazz nekünk!
Urunk, mindenség élete! * A zsidók halálra ítéltek téged, * ők, kik átkeltek a Vörös tengeren pálcád segítségével, * keresztfára feszítettek téged, * kik a sziklából édességet kaptak, * téged epével itattak. * De te mindezt önként viselted el, Krisztus, * hogy minket az ellenség rabságából megments, *’ Istenünk, dicsőség néked!
Dicsőség... most és... fájdalmas Istenszülő-ének
Egyedüli Szeplőtelen Bárányka, Istenszülő Szűz, * a te véredből megtestesültet látván * önszántából függeni a kereszten * keserű könnyek között így kiáltottál fel, ó Leányzó: * Ártatlan egy Fiam, *’ a te félelmetes gondviselésedet éneklem!
Sokirgalmú után leülők
4. hang. Dallam: Elcsodálkozott József…
Harmadszor kereszteltettél meg most, * híven a hármas keresztséghez: * először vízzel, tűzzel és Szentlélekkel, * másodszor kiontott könnyeid árjával, mert szilárd voltál a böjtölésben, * s e földön angyalként éltél, ó boldog; * harmadszor pedig, mint kiválasztott bárány, megölettél Krisztus Istenünkhöz hasonlóan, * imádd azért szünet nélkül, *’ hogy üdvözítse lelkünket.	
Dicsőség… most és… ugyanarra
Elcsodálkozott az angyalok kara * a te szülésed félelmetes titkán, tisztaságos, * hogy ki egyetlen kézzel a mindenséget tartja fenn, * hogyan tarthatod azt karjaidon mint embert; * hogyan veszi kezdetét a kezdetnélküli; * hogy táplálod tejjel azt, ki minden lélegzőt táplál; * leírhatatlan az ő kegyelme; * téged azért mint valódi Istenanyát *’ dicsőítve magasztalunk.
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
A vértanúk dicsfényében ragyogsz, átistenülve Isten színe előtt szentül vigadozol, hírneves, és közbenjárásoddal világosságot szerzel magasztalóidnak.
Bajvívásoddal felszántottad, istenszerető, a lelki ugart, és megtermelted a vértanúság kalászát, melyet annak őriztél, aki az erőt sugározta beléd, magasztalásra méltó szűz vértanú.
Bíbort festettél magadnak véreddel, szépen magadra is öltötted s most benne ragyogva a magasságban lakozol, mint szűz királynő, és isteni fényben tündökölsz, Marina vértanúnő.
A mindenható Lélek ereje megerősített, hírneves, s a fennhéjázó, hatalmas zsarnokot bátran gúzsba kötötted s megaláztad és lábad alá vetetted, vértanúnő.
Istenszülő-ének
Az isteni kegyelem befogadó edénye lettél, szeplőtelen Istenszülő, azért utánad vágyakozott Marina, ki szűzen a nyomodba lépett és Fiadhoz társult.
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 4. hang. Tenéked örvendezik...
Tenéked örvendezik * a te Egyházad, Krisztus, énekelvén néked: * Te vagy az én erősségem, Uram, * menedékem és megerősítőm!
Megkívántad, tisztaságos vértanúnő, a szenvedélymentes Úr szenvedését, az érettünk meghaltnak halálát, s vértanúhalált haltál.
Nagyobb ajándékok elnyerésére törekedtél, teljesen szeplőtelen, s a testi szenvedéseket úgy tűrted, mintha nem is a te tested szenvedné.
Véred cseppjeivel eloltottad az istentagadás tüzét, és megöntözted a hívek lelkületét, Marina vértanúnő.
Mint vértanúnő, vértanúkra jellemző határozott helytállást tanúsítottál, s így a sarok után leselkedő sátánt szépséges sarkaddal eltapostad.
Istenszülő-ének
Valóban valóságos Istenszülőnek tisztelünk téged, mi, hívek, mert te a megtestesült Istent szülted, teljesen szeplőtelen.
Katavászia
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Konták
3. hang. Minta: Ma a Szűz...
A szüzesség szépségével ékeskedtél, ó szűz, * a vértanúk koszorúját kaptad fejedre, Marina. * A küzdelmed során kiontott véreddel meghintve * a gyógyítás csodáival tündököltél. * Ezért Alkotód kezéből *’ elnyerted, vértanúnőnk, küzdelmed győzelmi jutalmát!
Ikosz
Szívednek Krisztus, a vőlegény iránti szerelmétől, * mint lángtól hevítve kiskorodtól fogva vágyódtál * szomjas gazellaként az örökké csörgedező forrás után, * tisztaságos, szűz vértanúnő. * A küzdelemben magadat megőrizve * az Alkotónak örökkévaló menyegzős hajlékába * valóban eljutottál, áldott menyasszony, * felöltözve, felékesítve, megkoszorúzottan, * győzedelmesként, égő lámpával, virulón, * s az aranyos, enyészhetetlen lakodalmas házból elnyerted küzdelmed győzelmi jutalmát.
Kathizma
Boldog Gojdics Pál fölszentelt vértanúé 3. hang
Isteni véreddel ékesítetted az Egyházat, * mint bajnoka, fölszentelt vértanú, * a csalárdságot letiportad * és a híveknek szíveit hősies küzdelmeid által megvilágosítottad. * Azért emlékedet hittel ünnepelvén, *’ ó legtisztesebb, az Üdvözítőt dicsőítjük.	
Dicsőség… 4. hang. Minta: Elcsodálkozott József...
Marina, Krisztus vértanúja, * magasztalunk téged, mi hívek, * mert a zsarnok ellenséget a kereszt erejével * bátor lélekkel lábad alá vetetted, * s előttünk hős harcosként tűntél fel, * ki eltapostad az ellenség egész haderejét. * A mennyből koszorút kaptál fejedre, dicsőséges! * Esedezzél Krisztushoz, * hogy üdvözítse mindazokat, *’ akik buzgón megünneplik a te szent emlékedet!
Most és…  Istenszülő-ének ugyanarra
Elcsodálkozott József, * midőn a természetfölöttit szemlélte, * és megértette elméjében * a harmatot a gyapjún a te szeplőtelen foganásodban, Istenszülő, * s a tűzben el nem égő rózsabokrot * és Áron kivirágzott vesszejét. * S mint jegyesed és őrződ, bizonyságot tett, * s az áldozópapoknak ezt kiáltá: * Gyermeket szül a Szűz, *’ és a szülés után ismét szűz marad.
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
A vértanúság vérében tündökölsz, az enyészhetetlenség koszorúját viseled, örvendezve állsz jegyesednek, Krisztusnak színe előtt, Marina, te hírneves vértanúnő!
Azt, aki csábításával az első Éva sarka után leselkedett, vértanú-helytállásoddal elerőtlenítetted, megfutamítottad, elpusztítottad, és örvendezve zengted: Dicsőség a te erődnek, Uram!
Téged, vértanúnő, te szeplőtelen Bárány, ellenségeid, mint ragadozó farkasok, a kínzásokkal széttéptek, és Istennek szeplőtelen, teljesen ép, szent áldozatává tettek.
A Pásztor isteni nyomdokába léptél, érte magadra vállaltad az önkéntes szenvedést, vértanúnő, s most a mennyei akolban lakozol, ott, ahol a vértanúk serege van.
Istenszülő-ének
Egyetlen Szeplőtelen és a keruboknál szentebb, mentsd meg lelkünket minden megpróbáltatástól, s mi híven magasztalunk téged, szeplőtelen Szűz, Isten jegyese!
Katavászia
[bookmark: _GoBack]Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
A nagy világossághoz állandóan közeledő világossággá lettél, és megvilágosítod fényes emléked ünneplőit.
Mint szűz, csak a te szépségedben gyönyörködöm, Uram, téged szeretlek, s érted karddal leölt áldozattá leszek – kiáltotta Marina.
Igazságtalanul kiontott véreddel elapasztottad az istentelenek istentagadásának folyamát, és eloltottad a csábítás tüzét, vértanúnő!
Teljesen szeplőtelen áldozatul Istennek ajánlottad magadat, szüzességed pírját véreddel még fényesebbre festetted.
Istenszülő-ének
Megállt a romlás folyama, mert a megrontatlan Szűz megszülte azt, aki az emberek romlott természetét a romlástól megszabadítja.
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 4. hang
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által.
Véred áradatával elapasztottad a téves hiedelem tengerét, s megöntözted Krisztus szeplőtelen Egyházát, Marina bajnoknő, szüzek büszkesége.
Száraz lábbal átmentél a kínvallatások hullámverésén, elmerülés nélkül beeveztél a csöndes révbe, s most valóban nyugalmat élvezel, dicséretreméltó.
A gonosz üldöző megparancsolta, hogy kegyetlenül verjenek meg, vesszőzéssel gyötörjenek téged, az Úr báránykáját, kik szívedet-lelkedet Krisztus felé tártad.
Krisztusra, a soha le nem alkonyodó napra virradtál, s lelkedet az ő fénysugaraival ragyogóvá tetted, istenszerető bajnoknő, és átköltöztél az örök világosságba.
Istenszülő-ének
A Teremtő, aki akaratával ködbe pólyálja a tengert, a férjet nem ismerő, Szűz leánytól születik mint kisded, s kifejezhetetlen módon pólyába takarják őt.
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták
4. hang
Fölhevülve az isteni szív szeretetétől, * felragyogtál számunkra, mint nagyfényű csillag.* Mint Egyházunk buzgó főpapját ismertünk meg téged. * Ezért tiszteletreméltó emlékedet ünnepelve, * hálát adunk érted Istennek, * mert főpapunk és atyánk, ó Pál, * ma is tanítasz minket szavaiddal: * Isten a szeretet, és mi szeretjük őt.
Ikosz
Világ csodálata! A világi hiúságot is nyíltan megvetetted s Krisztus szenvedéseit követted, a testi szenvedéseket kiirtottad s fölvevén keresztedet, ó vértanú, Alkotód után mentél. Most pedig ővele találkozván, imádkozol azokért, kik, ó bajnok, téged tisztelnek és hozzád kiáltanak: Őrizz meg minket!
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
Isteni tűztől hevítve nem törődtél a tűzzel, s most mindenkor gyógyítás isteni vizét záporozod a hívekre, az pedig elapasztja a szenvedéseket és a szenvedélyek kitörését, Marina bajnoknő!
Különféle kínokkal félemlített meg téged a zsarnok, de lelkedben valóban a legkeményebb sziklára talált, mert te fölkiáltottál: Áldott vagy te a te dicsőséged templomában, Uram!
Jegyesednek hozományként néptömeget ajánlottál, mely hitt az Istenben és az eltévelyedés sötétségét fényes csodáid folytán elvetette magától.
Istenszülő-ének
Megszeretett téged, az egyetlen tisztaságos és megrontatlan Szüzet, a tisztaságos Ige. Megtestesült belőled, Leányzó, újjáalkotta az embert, és csodatételekkel megdicsőítette Marinát.
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 4. hang. 
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei!
Testedet és lelkedet szűzen megőrizted Istennek, s dicső küzdelmedet is értékes hozományként ajánlottad neki, dicsőséges. Be is vezettek a szellemi nászterembe, és most zenged: Áldjátok az Urat, az Úrnak minden művei!
A gonosz zsarnoknak engedelmeskedő, esztelen tűzrevalók elevenen tűzre vetettek téged, vértanúnő, de a tűz nem égetett meg, mert vőlegényed beharmatozott, s te magasztaltad őt, istenhordozó.
Mikor az ítélőszék elé állítottak, te Krisztusról azt hirdetted, hogy ő halhatatlan Isten, aki magára vállalta a keresztet, holttá tette az eltévelyedést, és halhatatlan életet adott azoknak, akik híven zengik: Magasztaljátok az Urat, az Úrnak minden művei!
Istenszülő-ének
Az egeknél feljebbvalónak bizonyultál, Legtisztább, mert a mennyei Istent szülted, aki mennyeivé tette az egész emberi természetet és fényessé tette Marina szent emlékünnepét, s akinek ezt hangoztatjuk: Magasztaljátok az Urat, az Úrnak minden művei!
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 4. hang. 
Belőled, az érintetlen hegyből, * származott, ó Szűz, * a faragatlan szegletkő, Krisztus, * ki a különböző természeteket egyesítette önmagában, * azért örvendezve * magasztalunk téged, Istenszülő!
Antiochia városa pólyáddal és küzdelmeddel dicsekszik, az elsőszülöttek mennyei Egyháza pedig az igazakkal együtt a te Istenes, örvendező lelkedet birtokolja, szent vértanúnő.
Látták az angyalok a te hitért vívott küzdelmedet, Marina vértanúnő, s elcsodálkoztak azon, hogy te női természettel megszégyeníted azt, aki az ősanyát hajdan a Paradicsomban halálba taszította.
Mint szépséges bajnoknő és mint ügyes szűz, megkötötted szabályosan az igazság koszorúját, letiportad testben a testnélkülit, és diadalmas győztessé lettél.
Magasztalunk téged, szellemi fecske, romlatlan bárányka, vértanúsággal megaranyozott szárnyú galamb, ki Isten felé szárnyaltál, s nála megpihentél.
Kivirágoztál a vértanúk völgyében, mint liliom, mint szüzesség jó illatát árasztó rózsa, s kedves vőlegényed számára isteni illattá lettél, Marina vértanú-bajnoknő.
Istenszülő-ének
Férfitől meg nem közelített méhedből fölragyogtattad nekünk, Szent Szűz, a Világosságot, s annak sugaraitól ragyogott és istenes világossággá lett az öröm nevének viselője, Istenszülő Szűzanya!
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
Boldog Gojdics Pál püspöké
A föláldozottnak s egyben önmagát vérontás nélkül feláldozónak a vértanúkkal együtt saját véredet ajánlottad föl, azért most velük együtt magasztalunk, Szent Pál fölszentelt vértanú.	
Vértanúnőé Minta: Istenünk, mindenek Teremtője...
Marina, az Úr vértanúja és szépséges szűz jegyese, szabadítsd meg népedet és városodat, esedezzél Istenhez, hogy mindnyájan megszabaduljunk az enyészettől, a haragtól és a veszedelmektől!
Istenszülő-ének ugyanarra
Arany torony, tizenkét bástyájú város, napként sugárzó trónus, a Király nyugvóhelye, fölfoghatatlan csoda – hogyan táplálhatod tejjel az Uralkodót?
Dicséreti sztihirák
1. hang. Minta: Dicséretes vértanúk... 
Isteni bölcsességű, boldog Pál, * a szent hitért kiontott pirosló véreddel * ékesítetted a te isteni szolgálatra fölszentelt ruházatodat, * isteni félelemmel vezéreltetvén át * hatalomról hatalomra * és dicsőségből dicsőségbe. * Esedezzél érettünk, * ajándékozzon lelkeinknek békességet *’ és gazdag kegyelmet.
Előbb vérnélküli áldozatot * mutattál be Istennek, * mint törvény szerint fölszentelt pap, * majd pedig önmagadat * áldoztad fel véresen * összterményű kedves áldozatul Krisztusnak, * isteni szózatú boldog, * kihez esedezzél *’ a téged magasztalókért.
Egész sereggel * vezetted a vértanúkat Krisztushoz, atyánk, * tanításaiddal * oktatván és intvén, * és magadat állítottad eléjük nyílt például, * isteni bölcsességű! * Esedezzél velük együtt az Úrhoz, * ajándékozzon lelkeinknek békességet *’ és gazdag kegyelmet.
Dicsőség... 6. hang
Mindvégig törvény szerinti főpap voltál, * boldog szent Pál, * mert miután az isteni, kimondhatatlan titkokat szolgáltad, * önvéredet áldoztad Krisztus Istenünkért, * és magadat ajánlottad föl kedvesen fogadott áldozatul. * Azért bizalommal viseltetvén hozzá * állhatatosan esedezzél érettünk, * kik a te legdrágább emlékedet * hittel és szeretettel megüljük, * hogy mentse meg a te tisztelőidet *’ minden bajtól és fondorkodástól.
Most és... Istenszülő-ének 
Istenszülő, te vagy a valódi szőlővessző, * ki megnövesztetted nekünk az élet gyümölcsét. * Hozzád könyörgünk: * imádd a szent apostolokkal * és minden szenttel együtt az Uralkodót, *’ hogy irgalmazzon a mi lelkünknek!
Nagy dicsőítés
Tropár 4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * boldog Pál fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… Tropár 4. hang, Mintadallam: Elcsodákozott…
A te báránykád * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszíttetem * és eltemetkezem veled a te keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * aki szeretettel áldozom föl magamat tenéked! * Az ő könyörgésére *’ üdvözítsd a mi lelkünket, ó Irgalmas!
Most és… 4. hang
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!

